དེ་ལྟར་གཞི་རྩའི་གནས་ཚུལ་ཁག་གཞི་ལ་བཞག་ནས་འཛམ་གླིང་ཐོག་གི་སྲིད་གཞུང་དཐགྲོས་ཚོགས།མི་སྒེར་བཅས་མང་པོ་ཞིག་གིས་རྒྱ་གཞུང་ལ་བོད་ཀྱི་གནད་དོན་འདི་ཞི་བའི་གྲོས་མོལ་ལ་བརྟེན་ནས་ཐག་གཅོད་བྱེད་དགོས་པའི་སྐུལ་འདེད་བྱས་དང་བྱེད་བཞིན་ཡོད་ཅིང་།དེས་ང་ཚོའི་སེམས་ཤུགས་ལ་སྐུལ་ལྕག་ཆེན་པོ་ཡོང་གི་འདུགང་ཚོས་ཁྱེད་རྣམ་པའི་བཀྲིན་སྙིང་བཅངས་ཞུ་རྒྱུ་ཡིན།བོད་ཀྱི་གནད་དོན་ནི་འགྲོ་བ་མིའི་ཐོབ་ཐང་བརྡལ་བཤིག་བཏང་བའི་གནད་དོན་ཙམ་མ་ཡིན་པར།ཆབ་སྲིད་ཀྱི་ངོ་བོ་གཏིང་ཟབ་ལྡན་པའི་དཀའ་རྙོག་ཅིག་ཡིན།དེར་བརྟེན་ཡོ་རོབ་མནའ་འབྲེལ་རྒྱལ་ཁབ་དང་།ཨ་རིས་སྣེ་ཁྲིད་པའི་རྒྱལ་སྤྱིའི་སྤྱི་ཚོགས་ནང་གནད་དོན་འདི་གྲོས་མོལ་བྱས་ནས་ཐག་གཅོད་བྱེད་དགོས་པའི་ངོས་འཛིན་བྱེད་མཁན་ཇེ་མང་ཇེ་མང་དུ་འགྲོ་བཞིན་ཡོད།བར་ལམ་ནས་རྒྱ་གར་དང་།རྒྱ་ནག་གཉིས་བར་གྱི་འབྲེལ་བ་གོང་འཕེལ་འགྲོ་བ་འདི་ཡང་ངོས་ཀྱི་བློ་སྟོབས་གོང་དུ་འཕེལ་བའི་གནས་ཚུལ་ཞིག་ཡིན།འཛམ་གླིང་ཐོག་གི་མི་འབོར་ཆེ་ཤོས་ཡིན་པའི་རྒྱལ་ཁབ་རྒྱ་དཀར་ནག་གཉིས་ཀྱི་བར་ལ་བསམ་ཤེས་དང་།གོ་རྟོགས་ལྡན་པའི་འབྲེལ་ལམ་བཟང་པོ་ཞིག་དགོས་རྒྱུ་འདི་ནི་འཛམ་གླིང་སྤྱི་དང་།བྱེ་བྲག་ཤར་གླིང་ཨེ་ཤ་ཡའི་ཞི་བདེ་བརྟན་ལྷིང་ལ་དགོས་གལ་ཆེན་པོ་ཡོད་པར་ངོས་ནས་རྒྱུན་དུ་ངོས་འཛིན་བྱེད་ཀྱི་ཡོད།རྒྱ་གར་དང་།རྒྱ་ནག་གཉིས་བར་གྱི་འབྲེལ་བ་བཟང་དུ་ཕྱིན་པ་ཡིན་ན།དེས་ཆབ་སྲིད་ཀྱི་ཁོར་ཡུག་བཟང་པོ་ཞིག་བསྐྲུན་ཏེ་བོད་ཀྱི་གནད་དོན་ཡང་ཞི་བའི་སྒོ་ནས་ཐག་གཅོད་ཡོང་བར་ཕན་ཐོགས་ཡོང་རྒྱུ་ཡིན།རྒྱ་གར་གཞུང་གི་ངོས་ནས་བོད་ཀྱི་དཀའ་རྙོག་འདི་ཞི་བའི་སྒོ་ནས་ཐག་གཅོད་ཡོང་རྒྱུར་ཕན་ནུས་ཀྱི་རང་བཞིན་ལྡན་པའི་ལེགས་སྐྱེས་འབུལ་ཐུབ་རྒྱུ་དང་།དེ་ལྟར་འགན་ཁུར་བཞེས་དགོས་ངེས་ཡིན་པར་ངས་ངོས་འཛིན་བྱེད་ཀྱི་ཡོད།ངོས་ཀྱི་དབུ་མའི་ཐབས་ལམ་འདི་རྒྱ་གར་གྱིས་བོད་ཐོག་འཛིན་པའི་སྲིད་བྱུས་དང་མཐུན་པ་ཞིག་ལ་ངོས་འཛིན་གནང་འོས་པ་ཡིན།གང་ཡིན་ཞེ་ན།འདིས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྒྲོམ་གཞིའི་ནང་གནས་པའི་ཐོག་ནས་བོད་ཀྱི་གནད་དོན་སེལ་ཐབས་བྱེད་ཀྱི་ཡོད་པས་ཡིན།བྱེད་ཐབས་འདི་ལ་བརྟེན་ནས་བོད་ཀྱི་གནད་དོན་ཐག་གཅོད་ཐུབ་པ་ཞིག་བྱུང་ན།རྒྱ་གར་དང་།རྒྱ་ནག་བར་ཡོད་པའི་རྩོད་གཞི་མང་པོ་ཞིག་རང་བཞིན་སེལ་ཐུབ་པ་ཡོང་རྒྱུ་ཡིན།